钦定古今图书集成/明伦汇编/官常典/第738卷 > 王永和
## 钦定古今图书集成/明伦汇编/官常典/第738卷 > 王永和

按《明外史丁铉传》：“永和，字以正，昆山人。少至孝，父病，
伏枕十八年，永和汤药无少懈。永乐中，举于乡，以亲
老不赴会试，乞教职便养，历严州、饶州训导。以蹇义
荐，为兵科给事中。尝劾都督王彧镇蓟州，纵寇出关，
锦衣指挥马顺怙宠骄恣诸不法事。持节册封韩世
子妃，纠正中官蹇傲之罪，以劲直闻。正统六年，进都”
给事中。七年擢工部右侍郎。捕蝗江北，治吕梁二洪，
又治沙湾决河，功不成而罢。从征，死于土木。景泰初，
赠工部尚书。子汝贤，官大理评事。后赐谥“襄愍。”